Hanke nimetus: **Visja allika- ja madalsoost puidu kokkuvedu ja ladustamine**

Tellitava teenuse üldine kirjeldus:

1. Taastamistööde eesmärgiks on luua läbi veerežiimi taastamise eeldused allikasoodele, madalsoodele ning soostuvatele ja soo-lehtmetsadele, siirdesoo- ja rabametsadele iseloomuliku taimestiku ning struktuuri säilimiseks ja taastumiseks.
2. Tööobjekt asub Rapla maakonnas, Kohila vallas, Pahkla külas, katastriüksustel 31701:003:0196, 31701:003:0563. Objekt paikneb Nabala-Tuhala looduskaitseala Pahkla ja Tammiku sihtkaitsevööndites.
3. Tööde teostamise aluseks on OÜ Inseneribüroo STEIGER poolt koostatud „Visja allika- ja madalsoo veerežiimi taastamistööde ehitusprojekt“ Töö nr. 18/2376 ja käesolev hankedokument
4. Käesoleva hankega tellitakse tööd, mis on seotud puidu kokkuveoga. Täpsem tööde kirjeldus on toodud ehitusprojektis ja tööde tehnilises kirjelduses.
5. Tööobjektide töömahud (raiemaht) on hinnangulised. Tegelik tasustatav raiemaht on objektil aktiga vastuvõetud töömaht, mis võib erineda kirjeldatud raiemahust. Oluline on teostada kõik kirjeldatud nõutavad tööd objektil.
6. Töö teostaja peab täitma juhendit „RMK keskkonnanõuded metsatöödel“.
7. **Eduka pakkumuse teinud pakkuja peab hiljemalt Lepingu sõlmimise hetkeks omama või volituse alusel kasutama väikese erisurvega pehmetel pinnastel kokkuvedu võimaldavat roomikforvarderit või sarnaseks tööks kohandatud roomiktraktorit (hankijale teadaolevalt näiteks kaubamärkide Terri, Logbear, Timbear, Jarcrac all tuntud või samaväärseid roomikforvardereid või spetsiaalroomiktraktoreid). Haakes kasutatav metsaveohaagis peab olema roomikhaagis. Kokkuveoks on lubatud kasutada ainult täisroomiktraktoreid (traktoreid, mida ei ole võimalik eesmärgipäraselt kasutada ilma roomikuteta).**
8. Turustamiseks (mitte põletamiseks) mõeldud tüveste ja raidmete kokkuveol tuleb kasutada vigla- ehk kahvelhaaratsit (kokkuveomasina haarats, mille haaratsi tipud ei ole ühendatud), et vältida kivide ja pinnase sattumist energiapuidu hulka.
9. Kokkuveetud materjali virnas ei tohi olla mulda, kive, metalli jms võõrainest. Kui materjali virnast leitakse mulda, kive, metalli on töövõtja kohustatud virna oma kuludega ümber sorteerima ja nimetatud materjalid sealt eemaldama.
10. Pärast kokkuveotöödega lõpetamist tasutakse nõuetekohaselt ladustatud metsamaterjali eest selliselt, et makstud tasu moodustab 80% ladustatud metsamaterjali mahu järgi arvestatud summast. Lõplik arveldus tehakse täpsemate mõõtmisandmete selgumisel pärast ladustatud metsamaterjali väljavedu ja turustamist tellija poolt (kuid mitte hiljem kui kaksteist kuud pärast tööde vastuvõtmise akti allkirjastamist poolte poolt).
11. Töödega ei tohi alale tekitada pinnasekahjustusi. Tekkinud roopad tuleb tasandada esimesel võimalusel, kuid hiljemalt enne töö üleandmist tellijale.
12. Enne töödega alustamist on kohustuslik, et töövõtja osaleb Tellija poolt looduses töö ettenäitamisel ja üleandmisel, mille käigus näidatakse Tellija tööjuhi poolt kätte tööala piirid, vaadatakse üle tööde tingimused vastavalt projektile, ladude asukohad, saadakse vajadusel Tellija tööjuhilt ajaliselt asjakohastatud info jm. Töödega alustamine ei ole lubatud ilma looduses töö ettenäitamisel ja üleandmisel osalemata.
13. Täiendavalt punktis 14 kirjeldatule on kohustuslik, et vahetult enne töödega alustamist või töödega alustamise ajal viib Tellija läbi juhendamise objektil töid teostavatele isikutele. Töövõtja ei tohi ilma Tellija loata lubada tööle juhendamist mitteläbinuid isikuid. Vahetustega töötamisel peab töövõtja tagama, et selle Tellija poolse juhendamise läbivad kõik erinevate vahetuste töötajad.
14. Töövõtja taotleb iseseisvalt kõik vajalikud kooskõlastused transpordivahenditega tööaladele liiklemiseks ja tehnika transportimiseks läbi tööalasid ümbritsevate kinnistute ja kannab kõik sellega seotud kulud.
15. Tellijal on õigus keskkonnakaitselistel kaalutlustel, ebasobivate ilmastikutingimuste korral või ebasobiva tehnika või valede töövõtete kasutamisel täiendava etteteatamiseta koheselt tööd peatada.
16. Tellijal on õigus töö parima lõpptulemuse saavutamiseks anda tööde käigus korraldusi puidu kokkuveo korraldamiseks, kokkuveo peatamiseks või kokkuveotöödest loobumiseks. Vastavalt sellele tuleb korrigeerida raietegevus tööde kirjelduses toodud nõuetele.
17. Hiljemalt 5 kalendripäeva jooksul pärast kokkuveotööde lõppu tuleb koristada teele kukkunud raiejäätmed (oksad jms) ning vajadusel taastada rikutud teekatend. Maaomanikele tuleb hüvitada kõik tööde läbiviimisega seotud tegevuste või tegevusetusega tekitatud kahjud.
18. Objektiga tutvumine ja täiendav info: Harti Paimets, 503 6358, e-post [harti.paimets@rmk.ee](mailto:harti.paimets@rmk.ee)
19. Tööde teostamise lõplik tähtaeg on **30. september 2021.a**.

Tööde tehniline kirjeldus:

1. Teostada tuleb järgnevad tööd:

Raiutud puidu kokkuvedu ja ladustamine **vahemikus** **150 - 240 tm**

**Puidumaht on hinnanguline ja võib erineda tegelikult ladustatavast mahust.**

1. Tellija tasub kokkuveetud ja nõuetekohaselt ladustatud puidu tihumeetri eest. Otsused puidu kokkuveo ja kasutatavate vaheladude kohta kooskõlastatakse Tellija ja Töövõtja vahel tööde üleandmisel.
2. Teostatavad tööd:

**Raiutud puidu kokkuvedu ja ladustamine**

Tööaladelt raiutud puit tuleb koondada laoplatsile, mis asub Tammiku – Nabala tee ääres, täpsem asukoht täpsustatakse töö üleandmisel. Puit koondatakse laoplatsile tüvestena ja ümarmetsamaterjalidena. Laoplatsile koondatud puit sorteeritakse ning ladustatakse sortimentide kaupa eraldi virnadesse. Varutava puidu sortimentatsioon ja kvaliteedinõuded antakse töövõtjale töö üleandmisel.

Keskmine kokkuveokaugus on 1600 m. Hinnanguliselt on kokkuveetava puidu kogus vahemikus 150 - 240 tm.

Raiutud puidu kokkuveoks on lubatud kasutada kraavide muldeid (kraavimuldeid võib raiutud puiduga tugevdada) ning Pahklametsa metsateed. Tellija ei keela töövõtjal Pahklametsa tee äärde koondatud puidu laoplatsile edasiveoks kasutada suuremat ja raskemat kokkuveotehnika kui on kirjeldatud käesoleva hankedokumendi punktis 7.

Tööde käigus ei tohi kahjustada teede seisukorda. Pärast puidu kokkuveo lõpetamist tuleb Tammiku-Nabala kohalik tee ja Pahklametsa metsatee koristada raiejäätmetest.